Τροποποίηση από τη Γαλλία των υποχρεώσεων δημόσιας υπηρεσίας σε ότι αφορά τις τακτικές αεροπορικές γραμμές που εκτελούνται στο εσωτερικό της Γαλλίας

(2002/C 18/08)

(Κείμενο που παρουσιάζει ενδιαφέρον για τον ΕΟΧ)

1. Η Γαλλία αποφάσισε να τροποποιήσει τις υποχρεώσεις δημόσιας υπηρεσίας σε ότι αφορά τις τακτικές αεροπορικές γραμμές οι οποίες εκτελούνται μεταξύ Bergerac (Roumanière) και Παρισιού (Orly), που δημοσιεύθηκαν στην Επίσημη Εφημερίδα των Ευρωπαϊκών Κοινοτήτων C 344 της 1ης Δεκεμβρίου 1999, βάσει του άρθρου 4 παράγραφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου, της 23ης Ιουλίου 1992, σχετικά με την πρόσβαση των κοινοτικών αερομεταφορέων σε ενδοκοινοτικές αερογραμμές.

2. Οι υποχρεώσεις δημόσιας υπηρεσίας είναι οι ακόλουθες:

Ως προς την προσφερόμενη ικανότητα και την ελάχιστη συχνότητα πτήσεων:

Τα δρομολόγια πρέπει να περιλαμβάνουν, εκτός αργιών, τουλάχιστον:

- 48 θέσεις ημερησίως, δύο ταξίδια με επιστροφή, πρωινή και εσπερινή πτήση, από Δευτέρα έως Παρασκευή συμπεριλαμβανομένων, καθόλη τη διάρκεια του έτους.

- 24 θέσεις, ένα ταξίδι με επιστροφή ημερησίως, Σάββατο πρωινή πτήση και Κυριακή εσπερινή πτήση, εξαιρουμένων των 4 Σαββατοκύριακων του Αυγούστου και του τελευταίου Σαββατοκύριακου του Δεκεμβρίου.

Στην περίπτωση που η ελάχιστη απαιτούμενη ικανότητα δεν είναι επαρκής σε σχέση με τη διαπιστωθείσα κυκλοφορία, μπορεί να αυξηθεί κατόπιν δημοσίευσης στην Επίσημη Εφημερίδα των Ευρωπαϊκών Κοινοτήτων ανακοίνωσης για την τροποποίηση των υποχρεώσεων δημόσιας υπηρεσίας.

Ως προς τα χρησιμοποιούμενα αεροσκάφη:

Τα δρομολόγια πρέπει να πραγματοποιούνται με αεροσκάφη που διαθέτουν θάλαμο συμπίεσης.

Ως προς τα ωράρια πτήσεων:

Τα ωράρια πρέπει να παρέχουν τις εργάσιμες ημέρες τη δυνατότητα στους επιβάτες που ταξιδεύουν για επαγγελματικούς λόγους να μεταβαίνουν και να επιστρέφουν αυθημερόν έχοντας στη διάθεσή τους χρονικό διάστημα τουλάχιστον οκτώ ωρών στον προορισμό, τόσο στο Bergerac όσο και στο Παρίσι.

Επισημαίνεται ότι δεσμεύονται ορισμένες χρονοθυρίδες (slots) στον αερολιμένα του Παρισιού (Orly) για την εξυπηρέτηση του τακτικού δρομολογίου Παρίσι (Orly)-Bergerac (Roumanière), σύμφωνα με το άρθρο 9 του κανονισμού (ΕΟΚ) αριθ. 95/93 του Συμβουλίου σχετικά με τους κοινούς κανόνες κατανομής χρονοθυρίδων στους κοινοτικούς αερολιμένες. Οι ενδιαφερόμενοι για το συγκεκριμένο δρομολόγιο αερομεταφορείς μπορούν να ζητούν πληροφορίες σχετικά με τις χρονοθυρίδες από τον συντονιστή των αερολιμένων του Παρισιού.

Ως προς την εμπορική πολιτική:

Η εμπορία των πτήσεων πρέπει να πραγματοποιείται μέσω τουλάχιστον ενός μηχανογραφημένου συστήματος κράτησης θέσεων και με τη μόνιμη παρουσία, τόσο στο Bergerac όσο και στο Παρίσι, εμπορικού αντιπροσώπου του αερομεταφορέα.

Ως προς τη συνέχεια προσφοράς πτήσεων:

Εκτός περιπτώσεων έκτακτης ανάγκης, ο αριθμός των πτήσεων που ακυρώνονται για λόγους που μπορούν να αποδοθούν άμεσα στο μεταφορέα δεν επιτρέπεται να υπερβαίνει, ανά έτος αεροπλοΐας IATA, το 3 % του αριθμού των προβλεπόμενων πτήσεων.

Επιπλέον, ο αερομεταφορέας δεν δύναται να διακόψει την εκτέλεσή τους χωρίς προειδοποίηση έξι μηνών.

Ανακοινώνεται στους κοινοτικούς αερομεταφορείς ότι η μη τήρηση των παραπάνω υποχρεώσεων παροχής υπηρεσίας στη διαχείριση των εν λόγω γραμμών μπορεί να συνεπάγεται διοικητικές ή/και νομικές κυρώσεις.

3. Οι παρούσες υποχρεώσεις δημόσιας υπηρεσίας αντικαθιστούν, από τις 11 Απριλίου 2002, τις υποχρεώσεις δημόσιας υπηρεσίας σε ότι αφορά τις τακτικές αεροπορικές γραμμές μεταξύ Bergerac (Roumanière) και Παρισιού (Orly), που δημοσιεύονται στην Επίσημη Εφημερίδα των Ευρωπαϊκών Κοινοτήτων C 344 της 1ης Δεκεμβρίου 1999.